钦定古今图书集成/明伦汇编/官常典/第170卷 > 丁鸿
## 钦定古今图书集成/明伦汇编/官常典/第170卷 > 丁鸿

按《后汉书》本传，“鸿字孝公，颍川定陵人也。父𬘭，字幼
春，王莽末，守颍阳尉。世祖略地颍阳，颍阳城守不下，
𬘭说其宰，遂与俱降。世祖大喜，厚加赏劳，以𬘭为偏
将军，因从征伐。𬘭将兵先渡河，移檄郡国，攻营略地，
下河南、陈留、颍川二十一县。建武元年，拜河南太守。
及封功臣，帝令各言所乐。诸将皆占丰邑美县，唯𬘭”
愿封本乡。或谓𬘭曰：“人皆欲县，子独求乡，何也？”𬘭曰：
“昔孙叔敖敕其子受封必求墝埆之地。今𬘭能薄功
微，得乡亭厚矣。”帝从之，封定陵新安乡侯，食邑五千
户，后徙封陵阳侯。鸿年十三，从桓荣受《欧阳尚书》，三
年而明章句，善论难，为都讲，遂笃志精锐，布衣荷担，
不远千里。初，𬘭从世祖征伐，鸿独与弟盛居，怜盛幼
小而共寒苦。及𬘭卒，鸿当袭封，上书让国于盛，不报。
既葬，乃挂缞绖于冢庐而逃去，留书与盛曰：“鸿贪经
书，不顾恩义，弱而随师，生不供养，死不饭唅，皇天先
祖，并不祐助。身被大病，不任茅土。前上疾状，愿辞爵
仲公章寝不报。迫且当袭封，谨自放弃，遂求良医，如
遂不瘳，永归沟壑。”鸿初与九江人鲍骏同事桓荣，甚
相友善。及鸿亡封，与骏遇于东海，阳狂不识骏。骏乃
止而让之曰：“昔伯夷、吴札乱世权行，故得申其志耳。
《春秋》之义，不以家事废王事。今子以兄弟私恩，而绝
父不灭之基，可谓智乎！”鸿感悟，垂涕叹息，乃还就国开门教授。鲍骏亦上书言鸿经学至行，显宗甚贤之。
永平十年，诏征鸿，至，即召见《说文侯之命》篇，赐御衣
及绶，禀食公车，与博士同礼。顷之，拜侍中。十三年，兼
射声校尉。建初四年，徙封鲁阳乡侯。肃宗召鸿与广
平王羡及诸儒楼望成、封、桓郁、贾逵等，论定《五经》同
异于北宫白虎观，使五官中郎将魏应主承制问难，
侍中淳于恭奏上，帝亲称制临决。鸿以才高，论难最
明，诸儒称之，帝数嗟美焉，时人叹曰：“殿中无双丁孝
公。”数受赏赐，擢徙校书，遂代成封为少府门下，由是
益盛，远方至者数千人。彭城刘恺、北海巴茂、九江朱
伥皆至公卿。元和三年，徙封马亭乡侯。和帝即位，迁
太常。永元四年，代袁安为司徒。是时窦太后临政，宪
兄弟各擅威权。鸿因日食，上封事曰：“臣闻日者阳精，
守实不亏，君之象也；月者阴精，盈毁有常，臣之表也。
故日食者，臣乘君阴陵阳；月满不亏，下骄盈也。昔周
室衰季，皇甫之属专权于外，党类彊盛，侵夺主势，则
日月薄食。故《诗》曰：‘十月之交，朔日辛卯，日有食之，亦
孔之丑’。《春秋》日食三十六，弑君三十二，变不空生，各
以类应。夫”威柄不以放下，利器不以假人，览观往古，
近察汉兴，倾危之祸，靡不由之。是以三桓专鲁，田氏
擅齐，六卿分晋，诸吕握权，统嗣几移哀、平之末，庙不
血食。故虽有周公之亲，而无其德，不得行其势也。今
大将军虽欲敕身自约，不敢僭差，然而天下远近，皆
惶怖承旨。刺史、二千石初除谒辞，求通待报，虽“奉符
玺，受台敕，不敢便去，久者至数十日，背王室，向私门，
此乃上威损，下权盛”也。人道悖于下，效验见于天，虽
有隐谋，神照其情。象见戒，以告人君。间者，月满先
节，过望不亏，此臣骄溢背君，专功独行也。陛下未深
觉悟，故天重见戒，诚宜畏惧，以防其祸。《诗》云：“敬天之
怒，不敢戏豫。”若敕政责躬，杜渐防萌，则凶妖销灭，害
除福凑矣。夫坏崖破岩之水，源自涓涓；干云蔽日之
木，起于葱青。禁微则易，救末者难。人莫不忽于微细，
以致其大。恩不忍诲，“义不忍割，去事之后，未然之明
镜也。”臣愚以为左官外附之臣，依托权门，倾覆谄谀，
以求容媚者，宜行一切之诛。间者大将军再出，威振
州郡，莫不赋敛吏人，遣使贡献。大将军虽不受而物
不还主，部署之吏，无所畏惮，纵行非法，不伏罪辜，故
海内贪猾，竞为奸吏，小民吁嗟，怨气满腹。臣闻“天不
可以不刚，不刚则三光不明；王不可以不彊，不彊则
宰牧从横。宜因大变，改政匡失，以塞天意。”书奏十馀
日，帝以鸿行太尉，兼卫尉，屯南北宫。于是收窦宪大
将军印绶，宪及诸弟皆自杀。时大郡口五六十万举
孝廉二人，小郡口二十万并有蛮夷者亦举二人。帝
以为不均，下公卿会议。鸿与司空刘方上言：“凡口率
之科，宜有阶品，蛮夷错杂，不得为数。自今郡国率二
十万口岁举孝廉一人，四十万二人，六十万三人，八
十万四人，百万五人，百二十万六人。不满二十万，二
岁一人，不满十万，三岁一人。”帝从之。六年，鸿薨，赐赠
有加常礼。子湛嗣。湛卒，子浮嗣。浮卒，子夏嗣。